**Joachim Streich** (13. huhtikuuta 1951 Wismar – 16. huhtikuuta 2022) oli saksalainen jalkapalloilija ja jalkapallovalmentaja. Hän on eniten maaleja DDR-Oberligassa ja DDR:n jalkapallomaajoukkueessa tehnyt pelaaja.

Pelaajaurallaan Streich voitti neljä kertaa DDR-Oberligan maalikuninkuuden, muttei onnistunut kertaakaan voittamaan maansa mestaruutta. Hänet valittiin kaksi kertaa DDR:n vuoden jalkapalloilijaksi, jonka lisäksi hän voitti olympiapronssia vuonna 1972. Pelaajauransa jälkeen Streich toimi myös valmentajana.

Streich kuoli 71-vuotiaana vakavaan sairauteen vuonna 2022

Ura
---

### Pelaajaura

Streich pelasi juniorina Aufbau Wismarin ja TSG Wismarin joukkueissa, joista hän siirtyi Hansa Rostockiin vuonna 1967. Streich nousi seuran edustusjoukkueeseen kaudeksi 1969–1970 ja onnistui ensimmäisellä pääsarjakaudellaan tekemään seitsemän maalia. Rostock sijoittui kauden päätteeksi kolmanneksi viimeiseksi ja säilytti sarjapaikkansa. Seuraavalla kaudella Streich onnistui maalinteossa kuusi kertaa, mutta joukkueen sijoitus parani ja Rostock oli sarjan kahdeksas. Kaudella 1971–1972 hän löi itsensä läpi ja teki kaksitoista maalia. Seuraavalla kaudella Streich teki kolmetoista maalia ja kaudella 1973–1974 hän teki neljätoista maalia 23 ottelussa. Maalimäärällä Streich oli sarjan toiseksi paras maalintekijä Hans-Bert Matoulin jälkeen. Hänen viimeiseksi kaudekseen Rostockissa jäi kausi 1974–1975, joka päättyi seuralta putoamiseen pääsarjasta. Kyseisellä kaudella Streich teki kuusi maalia.

Putoamisen johdosta Streich siirtyi 1. FC Magdeburgiin vuonna 1975. Ensimmäisellä kaudellaan hän teki kolmetoista maalia kahdessakymmenessä ottelussa. Magdeburg sijoittui sarjassa kolmanneksi Dynamo Dresdenin voitettua mestaruuden. Seuraavalla kaudella Streich paransi maalimääräänsä ja teki seitsemäntoista maalia. Maalimäärällä hän voitti ensimmäistä kertaa Oberligan maalikuninkuuden. Samana kautena Magdeburg paransi viime kauden sijoitustaan ja sijoittui hopealle Dresdenin vietyä sarjamestaruuden. Myös seuraavana kautena seura sijoittui hopealle Dresdenin jälkeen. Vuonna 1978 Magdeburg selviytyi cup-finaaliin ja voitti Dynamo Dresdenin maalein 1–0. Streichin paras kausi maalien valossa oli kausi 1978–1979, jolloin hän teki 23 maalia. Tämä on hänen kausikohtainen ennätyksensä ja samalla hän voitti toista kertaa sarjan maalikuninkuuden. Kolmannen kerran Streich voitti maalikuninkuuden kaudella 1980–1981 kahdellakymmenellä maalillaan. Viimeistä eli neljättä kertaa Streich juhli Oberligan maalitilaston voittoa kaudella 1982–1983. Tällöin Streich teki yhdeksäntoista maalia. Samana vuonna Magdeburg pelasi DDR:n cup-finaalissa. Streich teki kaksi maalia FC Karl-Marx-Stadtia vastaan joukkueen voitettua maalein 4–0. Hänen viimeiseksi pääsarjakaudekseen jäi kausi 1984–1985. Streich teki kahdeksantoista maalia ja Magdeburg sijoittui sarjan viidenneksi.

### Maajoukkue-ura

Streich edusti maatansa alle 18- ja 23-vuotiaissa. Hän oli mukana alle 18-vuotiaiden EM-kilpailuissa vuonna 1969, jolloin DDR saavutti EM-hopeaa. Streich pelasi ensimmäisen aikuisten maaottelunsa vuonna 1969, jolloin DDR kohtasi Irakin. Ensimmäisen maajoukkuemaalinsa hän teki Tšekkoslovakiaa vastaan kaksi vuotta myöhemmin. Hän oli mukana olympia-pronssia vuonna 1972 voittaneessa joukkueessa. Olympialaisissa Streich pelasi seitsemän ottelua ja teki kuusi maalia. Hänet valittiin myös vuoden 1974 MM-kilpailuissa maata edustaneeseen joukkueeseen. Streich onnistui kisoissa maalinteossa kaksi kertaa neljän ottelun aikana. Viimeisen kerran hän edusti maataan vuonna 1984 ottelussa Jugoslaviaa vastaan.

### Valmennusura

Heti lopetettuaan ammattilaisuran Streich siirtyi Magdeburgin päävalmentajaksi. Hänen aikanaan seura ei saavuttanut suurtakaan menestystä Oberligassa. Vuonna 1988 seura sijoittui seitsemänneksi, mikä oli huonoin sijoitus sitten vuoden 1970, jolloin Magdeburg oli kahdeksas. Suurin saavutus Streichilta oli joukkueen valmentaminen kolmannelle sijalle kauden 1989–1990 päätteeksi. Viiden seurassa vietetyn kauden jälkeen hän vaihtoi Eintracht Braunschweigiin. 2. Bundesliigassa pelannut Braunschweig sijoittui hänen johdollaan kolmanneksitoista kaudella 1990–1991. Yhden kauden jälkeen Streich palasi kolmannelle sarjatasolle pudonneeseen Magdeburgiin vuodeksi. Joulukuussa 1996 Streich siirtyi FSV Zwickaun päävalmentajaksi ja valmensi seuraa kauden loppuun asti. Tämän jälkeen hän ei valmentanut.

Saavutukset
-----------

* FDGB-Pokal: 1978, 1979, 1983
* DDR:n vuoden jalkapalloilija: 1979, 1983
* DDR-Oberligan maalikuninkuus: 1977, 1979, 1981, 1983
* Olympiapronssia: 1972

Tilastot
--------

| Joukkue | Sarja | Kausi | Ottelut | Maalit |
| --- | --- | --- | --- | --- |
| Hansa Rostock | DDR-Oberliga | 1969–1970 | 26 | 7 |
| 1970–1971 | 26 | 6 |
| 1971–1972 | 23 | 12 |
| 1972–1973 | 24 | 13 |
| 1973–1974 | 23 | 14 |
| 1974–1975 | 19 | 6 |
| FC Magdeburg | 1975–1976 | 20 | 13 |
| 1976–1977 | 23 | 17 |
| 1977–1978 | 24 | 13 |
| 1978–1979 | 25 | 23 |
| 1979–1980 | 25 | 19 |
| 1980–1981 | 24 | 20 |
| 1981–1982 | 22 | 16 |
| 1982–1983 | 25 | 19 |
| 1983–1984 | 25 | 13 |
| 1984–1985 | 24 | 18 |
| Yhteensä | DDR-Oberliga | 16 kautta | 378 | 229 |

Lähteet
-------

1. ↑  Trauer in MV: Fußball-Legende Joachim Streich aus Wismar ist tot *ostsee-zeitung.de*. Viitattu 16.4.2022. (saksaksi)
2. 1 2  Leske, Hans: *Enzyklopädie des DDR-Fussballs*, s. 478. Göttingen: Verlag die Werkstatt, 2007. ISBN 978-3-89533-556-3. (saksaksi)
3. ↑  Die Fußball-WM im MV-Blick: Zwischen "einst" und "heute"  11.4.2001. greifswald.online. Viitattu 15.1.2011. (saksaksi)[vanhentunut linkki]
4. 1 2 3 4 5 6 7 8 9  Arnhold, Matthias: Joachim Streich - Matches and Goals in Oberliga rsssf. Viitattu 15.1.2011. (englanniksi)
5. 1 2 3 4 5 6  Schoenmakers, Jan: East Germany 1946-1990 rsssf. Viitattu 15.1.2011. (englanniksi)
6. ↑  Mastrogiannopoulos, Alexander: East Germany 1973/74 rsssf. Viitattu 15.1.2011. (englanniksi)
7. ↑  Mastrogiannopoulos, Alexander: East Germany 1974/75 rsssf. Viitattu 15.1.2011. (englanniksi)
8. ↑  Leske, Hans: *Enzyklopädie des DDR-Fussballs*, s. 477. Göttingen: Verlag die Werkstatt, 2007. ISBN 978-3-89533-556-3. (saksaksi)
9. ↑  Mastrogiannopoulos, Alexander: East Germany 1976/77 rsssf. Viitattu 15.1.2011. (englanniksi)
10. 1 2  Arotaritei, Sorin: East Germany - Cup Finals - Full Data rsssf. Viitattu 15.1.2011. (englanniksi)
11. ↑  Mastrogiannopoulos, Alexander: East Germany 1978/79 rsssf. Viitattu 15.1.2011. (englanniksi)
12. ↑  Mastrogiannopoulos, Alexander: East Germany 1980/81 rsssf. Viitattu 15.1.2011. (englanniksi)
13. ↑  Mastrogiannopoulos, Alexander: East Germany 1982/83 rsssf. Viitattu 15.1.2011. (englanniksi)
14. 1 2  Alle Nationalspieler: Streich Saksan jalkapalloliitto. Viitattu 23.6.2010. (saksaksi)
15. 1 2  Leske, Hans: *Enzyklopädie des DDR-Fussballs*, s. 477. Göttingen: Verlag die Werkstatt, 2007. ISBN 978-3-89533-556-3. (saksaksi)
16. ↑  Joachim Streich Sports Reference.  Arkistoitu 14.9.2011. Viitattu 15.1.2011. (englanniksi)
17. ↑  Mamrud, Roberto: Joachim Streich - Century of International Appearances rsssf. Viitattu 15.1.2011. (englanniksi)
18. ↑  "Gerd Müller des Ostens" wird 50  11.4.2001. rp.online. Viitattu 23.6.2010. (saksaksi)
19. ↑  2.Bundesliga 1990/91 Das deutsche Fussball-Archiv. Viitattu 17.1.2011. (saksaksi)
20. ↑  Joachim Streich world football. Viitattu 23.6.2010. (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Joachim Streich**.
Saksan demokraattisen tasavallan joukkue – Jalkapallon MM-kilpailut 1974
1 Croy  |
2 Kurbjuweit |
3 Bransch |
4 Weise |
5 Fritsche |
6 Schnuphase |
7 Pommerenke |
8 Löwe |
9 Ducke |
10 Kreische |
11 Streich |
12 Wätzlich |
13 Lauck |
14 Sparwasser |
15 Vogel |
16 Irmscher |
17 Hamann |
18 Kische |
19 Seguin |
20 Hoffmann |
21 Blochwitz |
22 Friese |
Valmentaja Buschner

Saksan demokraattisen tasavallan vuoden jalkapalloilija
1963: Kaiser • 1964: Urbanczyk • 1965: Weigang • 1966: Nöldner • 1967: Erler • 1968: Bransch • 1969: Vogel • 1970: R. Ducke • 1971: P. Ducke • 1972: Croy • 1973: Kreische • 1974: Bransch • 1975: Pommerenke • 1976: Croy • 1977: Dörner • 1978: Croy • 1979: Streich • 1980: Grapenthin • 1981: Grapenthin • 1982: Schnuphase • 1983: Streich • 1984: Dörner • 1985: Dörner • 1986: Müller • 1987: Müller • 1988: Thom • 1989: Trautmann • 1990: Kirsten • 1991: Gütschow



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa

 |

 |